PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FH/3/1/093	Bratislava 30. októbra 2007	

Protimonopolný úrad Slovenskej republiky, odbor koncentrácií v správnom konaní 
č. 0066/OK/2007 začatom dňa 28. 08. 2007 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom Generali Holding Vienna AG, Landskrong 1 – 3, 1010 Viedeň, Rakúska republika, FN 107444 g, prostredníctvom splnomocneného právneho zástupcu JUDr. Martina Nedelku, advokáta so sídlom Zámocká 30, 811 01 Bratislava 1, vo veci koncentrácie podnikateľov Generali Holding Vienna AG, Landskrongasse 1 – 3, 1010 Viedeň, Rakúska republika, FN 107444 g a BAWAG P.S.K. Versicherung AG, Grüngasse 16, 1050 Viedeň, Rakúska republika, FN 86678 v,  

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í  s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej kontroly podnikateľa Generali Holding Vienna AG, Landskrongasse 1–3, 1010 Viedeň, Rakúska republika, FN 107444 g nad podnikom podnikateľa BAWAG P.S.K. Versicherung AG, Grüngasse 16, 1050 Viedeň, Rakúska republika, FN 86678 v na základe ZMLUVY O KÚPE AKCIÍ uzatvorenej medzi P.S.K. Beteiligungsverwaltung GmbH, FN 38124 s, 1018 Viedeň, Georg Coch-Platz 2 a BPI Holding GmbH & Co KEG, FN 198647 d, 1100 Viedeň, Quellenstraße 51-55, na jednej strane a Generali Holding Vienna AG, FN 107444 g, 1010 Viedeň, Landskrongasse 1–3, na druhej strane s pristúpením BAWAG P.S.K. Bank für Arbeit und Wirtschaft und Osterreichische Postsparkasse Aktiengesellschaft, FN 205340 x, 1010 Viedeň, Seitzergasse 2-4 dňa 13. 08. 2007.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 28. 08. 2007 doručené podnikateľom Generali Holding Vienna AG, Landskrong 1 – 3, 1010 Viedeň, Rakúska republika, FN 107444 g (ďalej len „Generali“) zastúpeným JUDr. Martinom Nedelkom, advokátom so sídlom Zámocká 30, 811 01 Bratislava 1, na základe plnej moci zo dňa 03. 07. 2007 (ďalej len „právny zástupca“), listom zaevidovaným úradom pod číslom 3223/2007 oznámenie koncentrácie.

V predmetnom oznámení koncentrácie sa uvádza, že podnikateľ Generali uzavrel dňa 13. 08. 2007 zmluvu o prevode akcií, na základe ktorej nadobudne 50,01 % akcií podnikateľa BAWAG-Versicherung Aktiengesellschaft, Grüngasse 16, 1050 Viedeň, Rakúska republika, FN 86678 v (ďalej len „BAWAG-V“), čím získa priamu výlučnú kontrolu nad BAWAG-V, pričom pred realizáciou koncentrácie sa BAWAG-V zlúči s P.S.K. Versicherung AG, Fleischmarkt 3-5, A-1010 Viedeň, Rakúska republika, FN 138698 v (ďalej len „P.S.K.“), v dôsledku čoho dôjde k zmene obchodného mena BAWAG-V na BAWAG P.S.K. Versicherung AG.

V liste zaevidovanom úradom pod číslom 3796/2007 dňa 15. 10. 2007 právny zástupca podnikateľa Generali uviedol, že k zlúčeniu podnikateľov BAWAG-V a P.S.K. došlo s účinnosťou ku dňu 31. 08. 2007, pričom úradu bol predložený výpis podnikateľa BAWAG P.S.K. Versicherung AG, Grüngasse 16, 1050 Viedeň, Rakúska republika, FN 86678 v (ďalej len „BAWAG P.S.K.“) z Obchodného registra príslušného Obchodného súdu Viedeň zo dňa 03. 10. 2007, ako aj Stanovy podnikateľa BAWAG P.S.K..    

Na základe tohto oznámenia sa dňa 28. 08. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie pod č. 0066/OK/2007. 

Po predložení podkladov a informácií podľa § 10 ods. 12 zákona v nadväznosti na vyhlášku Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie, listom číslo 3460/2007 zaevidovaného dňa 21. 09. 2007, ďalej listom číslo 3602/2007 zaevidovaného dňa 03. 10. 2007 a listom číslo 3796/2007 zaevidovaného dňa 15. 10. 2007, začala podľa § 11 zákona dňa 16. 10. 2007 plynúť lehota na vydanie rozhodnutia v predmetnej veci.  

Správny poplatok podľa zákona č. 145/1995 Z. z. o správnych poplatkoch v znení neskorších predpisov vo výške 100 000 Sk bol uhradený dňa 16. 08. 2007.
Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

1	Podnikatelia 

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

Generali je podľa výpisu z Obchodného registra Obchodného súdu Viedeň zo dňa 21. 06. 2007 akciovou spoločnosťou, ktorej predmetom činnosti podľa platných stanov je najmä nákup, držba a spáva podielov na iných podnikoch, najmä na poisťovacích a finančných podnikoch, ďalej nákup, správa a predaj nehnuteľností, likvidovanie poistných prípadov, poskytovanie prevádzkových a správnych služieb pre iné podniky a služieb v oblasti automatického spracovania údajov a informačnej techniky. 

Ako sa uvádza v oznámení koncentrácie, podnikateľ Generali na území Slovenskej republiky priamo alebo nepriamo kontroluje nasledujúcich podnikateľov: 
Generali poisťovňa, a.s., Mlynské nivy 1, 811 09 Bratislava, IČO: 35 709 332; 
VÚB Generali dôchodková správcovská spoločnosť, a.s., Mlynské nivy 1, 820 04 Bratislava, IČO: 35 903 058; 
Generali Consulting, s.r.o., Mlynské nivy 1, 811 09 Bratislava, IČO: 35 965 690; Generali IT s.r.o., Mlynské nivy 1, 811 09 Bratislava, IČO: 35 796 081;  
MAKB, s.r.o., Rudnayovo námestie 1, 811 01 Bratislava, IČO: 35 924 691. 

Vzhľadom na to, že spoločnosť Generali je právnickou osobou, ktorej činnosti a konania súvisia s hospodárskou súťažou, je podnikateľom podľa § 3 ods. 2 zákona, a teda  zákon sa na podnikateľa Generali vzťahuje podľa § 2 ods. 1 písm. a) zákona.

BAWAG P.S.K. vznikol zlúčením podnikateľov BAWAG-V a P.S.K., pričom jeho predmetom činnosti je najmä realizácia životného poistenia vrátane doplnkového a úrazového poistenia, realizácia zaistenia, sprostredkovanie poistných zmlúv.  

BAWAG-V podľa výpisu z Obchodného registra Obchodného súdu Viedeň zo dňa 21. 06. 2007 bol akciovou spoločnosťou, ktorej predmetom činnosti podľa predložených stanov bolo najmä realizácia životného poistenia vrátane doplnkového a úrazového poistenia, zaistenie, sprostredkovanie poistných zmlúv, poskytovanie všetkých obchodov súvisiacich s poistením a jeho sprostredkovaním, pričom jeho podnikateľské aktivity boli zamerané predovšetkým na územie Rakúskej republiky. 

P.S.K. podľa výpisu z Obchodného registra Obchodného súdu Viedeň zo dňa 21. 06. 2007 bol akciovou spoločnosťou, ktorej predmetom činnosti bolo najmä poskytovanie životného poistenia so zameraním najmä na územie Rakúskej republiky.

Vzhľadom na to, že spoločnosť BAWAG P.S.K. je právnickou osobou, ktorej činnosti a konania súvisia s hospodárskou súťažou, je podnikateľom podľa § 3 ods. 2 zákona, a teda zákon sa na podnikateľa BAWAG P.S.K. vzťahuje podľa § 2 ods. 1 písm. a) zákona.

2	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Z informácií získaných úradom v predmetnom správnom konaní vyplýva, že dňa 13. 08. 2007 bola uzatvorená medzi P.S.K. Beteiligungsverwaltung GmbH, FN 38124 s, 1018 Viedeň, Georg Coch-Platz 2 a BPI Holding GmbH & Co KEG, FN 198647 d, 1100 Viedeň, Quellenstraße 51-55, na jednej strane a Generali Holding Vienna AG, FN 107444 g, 1010 Viedeň, Landskrongasse 1–3, na druhej strane s pristúpením BAWAG P.S.K. Bank für Arbeit und Wirtschaft und Osterreichische Postsparkasse Aktiengesellschaft, FN 205340 x, 1010 Viedeň, Seitzergasse 2-4, ZMLUVA O KÚPE AKCIÍ (ďalej len „Zmluva“).

Na základe predmetnej Zmluvy podnikateľ Generali získava akcie predstavujúce 50,01 % - ný podiel na základnom imaní a hlasovacích právach podnikateľa BAWAG P.S.K., ktorý podľa Zmluvy vznikol zlúčením podnikateľov BAWAG-V a P.S.K.. 

Vychádzajúc z vyššie uvedeného, ako aj vzhľadom na znenie platných Stanov  BAWAG P.S.K., úrad zistil, že na základe Zmluvy podnikateľ Generali získal možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa BAWAG P.S.K., a teda podnikateľ Generali získal podľa § 9 ods. 4 písm. b) zákona priamu výlučnú kontrolu nad podnikom podnikateľa BAWAG P.S.K..

Vzhľadom na uvedené úrad zistil, že na základe Zmluvy došlo k získaniu priamej výlučnej kontroly podnikateľa Generali nad podnikom podnikateľa BAWAG P.S.K., čím vznikla koncentrácia podľa § 9 ods. 1 písm. b) v nadväznosti na § 9 ods. 4 písm. b) zákona.  

3	Účastník správneho konania a účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom správneho konania v predmetnom prípade je podnikateľ Generali.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade predmetnej koncentrácie účastníkom koncentrácie je podnikateľ Generali, ktorý na základe Zmluvy získava priamu kontrolu nad podnikom podnikateľa BAWAG P.S.K., a podnikateľ BAWAG P.S.K., na ktorým je priama kontrola získavaná.   

4	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Z oznámenia koncentrácie vyplýva, že spoločný celosvetový celkový obrat podnikateľov Generali a BAWAG P.S.K. (spočítajúc obraty podnikateľov BAWAG-V a P.S.K. dosiahnuté za účtovné obdobie predchádzajúce vzniku koncentrácie) ako účastníkov predmetnej koncentrácie za účtovné obdobie predchádzajúce vzniku koncentrácie je vyšší ako 1 200 000 000 Sk, avšak vzhľadom na to, že celkový obrat dosiahnutý na území Slovenskej republiky jedného z účastníkov koncentrácie nedosiahol za účtovné obdobie predchádzajúce vzniku koncentrácie 360 000 000 Sk, predmetná koncentrácia nepodlieha kontrole úradu podľa § 10 ods. 1 písm. a) zákona.
Z podkladov a informácií predložených v oznámení koncentrácie ďalej vyplýva, že jeden z účastníkov koncentrácie dosiahol v Slovenskej republike celkový obrat viac ako 500 000 000 Sk za uzavreté účtovné obdobie predchádzajúce vzniku koncentrácie a ďalší účastník koncentrácie dosiahol celosvetový celkový obrat viac ako 1 200 000 000 Sk za uzavreté účtovné obdobie predchádzajúce vzniku koncentrácie.

Z vyššie uvedeného vyplýva, že predmetná koncentrácia podlieha kontrole úradu podľa § 10 ods. 1 písm. b) zákona, pričom bola oznámená v lehote podľa § 10 ods. 9 zákona.

Nakoľko údaje o obratoch účastníkov koncentrácie boli označené v oznámení koncentrácie ako predmet obchodného tajomstva, úrad tieto údaje v rozhodnutí neuvádza. Konkrétne údaje o výške obratov podnikateľov Generali a BAWAG P.S.K. sú obsahom spisového materiálu.

5	Vplyv koncentrácie na podmienky hospodárskej súťaže

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Vzhľadom na vyššie uvedené úrad zisťoval, či dochádza k prekrývaniu alebo k vzájomnému dopĺňaniu podnikateľských činností účastníkov koncentrácie – podnikateľov Generali a BAWAG P.S.K. a s nimi prepojených podnikateľov. V tejto súvislosti sa zaoberal identifikáciou relevantných trhov, na ktorých pôsobia obaja účastníci koncentrácie a s nimi prepojení podnikatelia, pričom vychádzal zo znenia § 3 ods. 3 až ods. 6 zákona. 

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. 
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Finančné služby, ktoré poskytujú poisťovne, možno rozčleniť z  hľadiska charakteristík jednotlivých finančných služieb na poskytovanie služieb životného poistenia, na poskytovanie služieb neživotného poistenia a na poskytovanie služieb zaistenia.
Každý z vyššie uvedených typov finančných služieb zahŕňa veľký počet jednotlivých finančných služieb, ktoré sú z hľadiska ich charakteristík, ceny a účelu použitia pre jednotlivé typy odberateľov nezastupiteľné, a teda v prípade nevyhnutnosti presnej identifikácie tovarových relevantných trhov by bolo z hľadiska dopytovej substitúcie potrebné každý z vyššie uvedených typov finančných služieb segmentovať na jednotlivé tovarové relevantné trhy. 
Z hľadiska priestorovej špecifikácie tovarových relevantných trhov, ktorých podstatou sú služby poskytované poisťovňami, je možné konštatovať, že široká sieť predajných miest jednotlivých finančných služieb spolu s ich poskytovaním prostredníctvom sprostredkovateľov a prostredníctvom internetu naznačuje celoslovenskú dimenziu jednotlivých tovarových relevantných trhov a v prípade veľkých podnikateľov je možné uvažovať aj so širšou priestorovou dimenziou.     

K bližšej špecifikácii jednotlivých relevantných trhov finančných služieb poskytovaných poisťovňami však nebolo nevyhnutné pristúpiť, keďže predmetná koncentrácia nevytvára a ani neposilňuje dominantné postavenie na žiadnom z relevantných trhov, na ktorom pôsobia účastníci koncentrácie a s nimi prepojení podnikatelia na území Slovenskej republiky.

Podnikateľ Generali pôsobí na území Slovenskej republiky najmä v oblasti poskytovania služieb životného poistenia a v oblasti poskytovania služieb neživotného poistenia, pričom jeho podiel na celkovom predpísanom poistnom dosiahnutom jednotlivo v životnom poistení a v neživotnom poistení nepresahuje 5 %. 
Podnikateľ BAWAG P.S.K. - berúc do úvahy podnikateľskú činnosť podnikateľov BAWAG-V a P.S.K. pred ich zlúčením - na území Slovenskej republiky nevyvíjal pravidelnú podnikateľskú činnosť.

Vychádzajúc z vyššie uvedených skutočností úrad zistil, že koncentrácia podnikateľov Generali a BAWAG P.S.K. spočívajúca v získaní priamej výlučnej kontroly podnikateľa Generali nad podnikom podnikateľa BAWAG P.S.K. na základe Zmluvy nevytvára a ani neposilňuje dominantné postavenie podnikateľa Generali, ktorého dôsledkom sú významné prekážky efektívnej hospodárskej súťaže na relevantnom trhu.

Podľa § 33 zákona úrad listom číslo 3938/PMÚ SR/2007 zo dňa 24. 10. 2007 podal účastníkovi konania prostredníctvom splnomocneného právneho zástupcu informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa prostredníctvom splnomocneného právneho zástupcu k predmetnej výzve vyjadril listom zaevidovaným úradom pod číslom 3969/2007 dňa 26. 10. 2007, v ktorom uviedol, že súhlasí so zisteniami a závermi úradu, nemá žiadne námietky ani doplňujúce pripomienky k zisteniam a k podkladom úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Podľa § 12 ods. 8 zákona toto rozhodnutie sa vzťahuje aj na obmedzenia hospodárskej súťaže, ktoré s koncentráciou podnikateľov Generali a BAWAG P.S.K. na základe Zmluvy priamo súvisia a sú nevyhnutné na jej uskutočnenie.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

JUDr. Martin Nedelka
advokát
Zámocká 30
811 01 Bratislava 1